pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-รมว.ยธ. เน้นย้ำการช่วยเหลือประชาชนให้ได้รับความเป็นธรรมในกระบวนการยุติธรรม
วันพฤหัสบดีที่ 25 พฤษภาคม 2560
รมว.ยธ. เน้นย้ําการช่วยเหลือประชาชนให้ได้รับความเป็นธรรมในกระบวนการยุติธรรม
การประชุมผู้บริหารกระทรวงยุติธรรมด้วยระบบการประชุมทางไกลผ่านจอภาพ (Video Conference System) กับหน่วยงานในภูมิภาค ครั้งที่ ๕/๒๕๖๐
เมื่อวันพุธที่ ๒๔ พฤษภาคม ๒๕๖๐ เวลา ๑๓.๐๐ น.
ณ ห้องประชุมกระทรวงยุติธรรม ๑ ชั้น ๙ อาคารราชบุรีดิเรกฤทธิ์ ศูนย์ราชการเฉลิมพระเกียรติฯ
นายสุวพันธุ์ ตันยุวรรธนะ รัฐมนตรีว่าการกระทรวงยุติธรรม
เป็นประธานการประชุมผู้บริหารกระทรวงยุติธรรมด้วยระบบการประชุมทางไกลผ่านจอภาพ
(Video Conference System) กับหน่วยงานในภูมิภาค ครั้งที่ ๕/๒๕๖๐
โดยรัฐมนตรีว่าการกระทรวงยุติธรรม ได้ติดตามการดําเนินงานพร้อมเน้นย้ําให้ส่วนราชการ
ดําเนินการในด้านต่าง ๆ ดังนี้
๑.พิจารณาแนวทางการเพิ่มประสิทธิภาพการทํางาน
เพื่อให้ความช่วยเหลือแก่ประชาชนที่ไม่ได้รับความเป็นธรรม
๒. กําหนดแนวทางและวางแผนการทํางานร่วมกันเพื่อติดตามความคืบหน้าการดําเนินงานในคดีสําคัญ
โดยในระดับพื้นที่ขอให้ทุกส่วนราชการ และสํานักงานยุติธรรมจังหวัด
สนับสนุนการปฏิบัติงานดังกล่าวอย่างเต็มที่
๓.สร้างช่องทางการให้ความช่วยเหลือแก่ประชาชนกรณีรับเรื่องราวร้องทุกข์ ร้องเรียนและให้คําปรึกษา
ทางด้านกฎหมาย ตลอดจนสร้างความรับรู้ความเข้าใจแก่ประชาชน
กรณีที่ไม่ได้รับความเป็นธรรมด้านการสอบสวนทั้งในส่วนของผู้เสียหาย และผู้ต้องหา
๔.ขอให้ทุกส่วนราชการขับเคลื่อนความยุติธรรมไปสู่ประชาชน โดยอาศัยความร่วมมือจากอาสาสมัคร
และเครือข่ายยุติธรรมชุมชน เพื่อเป็นสื่อกลางเผยแพร่ความรู้และบริการด้านกฎหมายแก่ประชาชนต่อไป
๕.เร่งรัดหาข้อยุติโดยเร็วกรณีผลกระทบจากการไม่มีเงินดอกเบี้ย
อันเกิดจากเงินกลางของส่วนราชการ สําหรับการสนับสนุนการจ้างลูกจ้างชั่วคราว
และพนักงานจ้างเหมาบริการ
รัฐบาลไทย-ข่าวทำเนียบรัฐบาล-ถ้าลูกจ้างหยุดงานเพื่อกักตัวจากไวรัสโควิด-19 เป็นเวลา 14 วัน โดยไม่ได้รับค่าจ้างจากนายจ้าง ลูกจ้างจะได้รับสิทธิอะไรบ้าง ??
วันเสาร์ที่ 25 เมษายน 2563
ถ้าลูกจ้างหยุดงานเพื่อกักตัวจากไวรัสโควิด-19 เป็นเวลา 14 วัน โดยไม่ได้รับค่าจ้างจากนายจ้าง ลูกจ้างจะได้รับสิทธิอะไรบ้าง ??
ลูกจ้างหยุดงานเพื่อกักตัว โดยไม่ได้รับค่าจ้าง ลูกจ้างจะได้รับสิทธิอะไรบ้าง ??
Q : ถ้าลูกจ้างหยุดงานเพื่อกักตัวจากไวรัสโควิด-19 เป็นเวลา 14 วัน โดยไม่ได้รับค่าจ้างจากนายจ้าง ลูกจ้างจะได้รับสิทธิอะไรบ้าง ??
A : ได้รับเงินว่างงานเนื่องจากเหตุสุดวิสัย ในอัตราร้อยละ 62 ของค่าจ้างที่นําส่งเงินสมทบในระบบประกันสังคม แต่ไม่เกิน 90 วัน เมื่อลูกจ้างมีการจ่ายเงินสมทบครบ 6 เดือน ภายใน 15 เดือน ก่อนการกักตัว และนายจ้างออกหนังสือรับรอง ให้หยุดงาน ตามหลักเกณฑ์และเงื่อนไขการพิจารณา
รัฐบาลไทย-ข่าวทำเนียบรัฐบาล-รมว.สธ.ขอประชาชนร่วมเป็นเครือข่ายแจ้งเบาะแสผลิตภัณฑ์สุขภาพผิดกฎหมาย
วันพุธที่ 2 พฤษภาคม 2561
รมว.สธ.ขอประชาชนร่วมเป็นเครือข่ายแจ้งเบาะแสผลิตภัณฑ์สุขภาพผิดกฎหมาย
รัฐมนตรีว่าการกระทรวงสาธารณสุข ขอให้ประชาชนร่วมเป็นเครือข่าย แจ้งเบาะแสผลิตภัณฑ์สุขภาพผิดกฎหมาย
รัฐมนตรีว่าการกระทรวงสาธารณสุข ขอให้ประชาชนร่วมเป็นเครือข่าย แจ้งเบาะแสผลิตภัณฑ์สุขภาพผิดกฎหมาย
ศ.คลินิก เกียรติคุณ นพ.ปิยะสกล สกลสัตยาทร รัฐมนตรีว่าการกระทรวงสาธารณสุข ให้สัมภาษณ์ความคืบหน้าการดําเนินการผลิตภัณฑ์สุขภาพผิดกฎหมาย ว่า สํานักงานคณะกรรมการอาหารและยา (อย.) ได้ปฏิรูป ทํางานให้มีประสิทธิภาพ เครื่องสําอางและอาหารเสริม ผิดกฎหมายที่ตรวจพบในครั้งนี้ เป็นหนึ่งในหลายแสนรายการที่ อย.ได้ทําการเฝ้าระวังและสุ่มตรวจสอบอย่างต่อเนื่อง จนนําไปสู่การขยายผลดําเนินคดีของตํารวจ​
ศ.คลินิก เกียรติคุณ นพ.ปิยะสกลกล่าวต่อว่า กระทรวงสาธารณสุข จะทําในทุกวิถีทางเพื่อที่จะให้ผู้บริโภคได้รับการคุ้มครองที่ดีที่สุด โดยจะร่วมมือกับหน่วยงานภาครัฐ ภาคประชารัฐ เพื่อที่จะคุ้มครองเรื่องนี้อย่างเต็มที่ ด้วยเทคโนโลยีและวิธีการต่าง ๆ สําหรับในส่วนการเพิ่มอัตรากําลังเจ้าหน้าที่นั้น จะดําเนินการตามความเหมาะสม สิ่งสําคัญคือ เครือข่ายต่าง ๆ ที่มีอยู่แล้ว อาทิ เครือข่ายคุ้มครองผู้บริโภค ที่มีอยู่นั้นเป็นสิ่งที่สําคัญ รวมทั้งการให้ความรู้กับประชาชนให้มีความรู้ มีวิจารณญาณ ที่จะช่วยกันดูแลสิ่งผิดกฎหมายต่าง ๆ เหล่านี้หากประชาชนสงสัยสินค้าว่าไม่มีคุณภาพ ผิดกฎหมายขอให้สอบถามที่สายด่วน อย.โทร1556
ด้านนพ.วันชัย สัตยาวุฒิพงศ์ เลขาธิการคณะกรรมการอาหารและยา กล่าวว่า อย.มีระบบเฝ้าระวังและสุ่มตรวจสอบผลิตภัณฑ์สุขภาพที่มีในท้องตลาดเป็นประจํา รวมทั้งจากการได้รับแจ้งเบาะแสจากเครือข่ายผู้บริโภค ภาคประชาชน ในแต่ละปีได้ดําเนินคดีเฉลี่ยปีละ1,000กว่าราย ปรับผู้ทําผิดส่งเงินเข้าเป็นรายได้แผ่นดินปีละ7-8ล้านบาทนอกจากนี้ ยังมีการดําเนินการในทุกจังหวัดทั่วประเทศ รวมแล้วสามารถดําเนินคดีได้ปีละหลายพันรายโดยในวันพรุ่งนี้ (3พฤษภาคม2561)จะไปร่วมแถลงข่าวกับ กสทช. เรื่องการควบคุมการโฆษณาผลิตภัณฑ์สุขภาพที่เข้าข่ายหลอกลวงผู้บริโภค
********************2 พฤษภาคม2561
รัฐบาลไทย-ข่าวทำเนียบรัฐบาล- ชวนประชาชนร่วมกิจกรรม Bike อุ่นไอรัก
วันอังคารที่ 27 พฤศจิกายน 2561
ชวนประชาชนร่วมกิจกรรม Bike อุ่นไอรัก
รัฐบาลเชิญชวนประชาชนเข้าร่วมกิจกรรมปั่นจักรยาน Bike อุ่นไอรัก ซึ่งเป็นส่วนหนึ่งของพิธีเปิดงาน “อุ่นไอรัก คลายความหนาว สายน้ําแห่งรัตนโกสินทร์” ในวันที่ 9 ธ.ค.2561 โ
เสาร์ที่ 24 พ.ย.61
ชวนประชาชนร่วมกิจกรรม Bike อุ่นไอรัก
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเชิญชวนประชาชนเข้าร่วมกิจกรรมปั่นจักรยาน Bike อุ่นไอรัก ซึ่งเป็นส่วนหนึ่งของพิธีเปิดงาน “อุ่นไอรัก คลายความหนาว สายน้ําแห่งรัตนโกสินทร์” ในวันที่ 9 ธ.ค.2561 โดยสมเด็จพระเจ้าอยู่หัวจะทรงจักรยานนําข้าราชการและประชาชนปั่นจักรยานจากพระลานพระราชวังดุสิตไปยังสวนสุขภาพลัดโพธิ์ จ.สมุทรปราการ รวมระยะทาง 39 กม. เพื่อส่งเสริมการออกกําลังกาย ให้ประชาชนมีสุขภาพที่ดี และเสริมสร้างความรักความสามัคคี ทั้งนี้ ประชาชนที่สนใจเข้าร่วมกิจกรรมสามารถสมัครได้ที่สํานักงานเขตทุกแห่งในกรุงเทพ ศาลากลางจังหวัดทุกจังหวัด หรือที่เว็บไซต์ www.bikeunairak2018.com โทรศัพท์สายด่วน 1111
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-“ก.ยุติธรรม” เตรียมพัฒนาระบบ IT เน้นงานบริการประชาชน
วันพฤหัสบดีที่ 7 กันยายน 2560
“ก.ยุติธรรม” เตรียมพัฒนาระบบ IT เน้นงานบริการประชาชน
นายธวัชชัย ไทยเขียว รองปลัดกระทรวงยุติธรรม เป็นประธานการประชุมผังกระบวนงานที่ให้บริการประชาชนหรือผู้มีส่วนได้เสีย เพื่อพัฒนาระบบสารสนเทศรองรับการให้บริการแก่ประชาชนให้เข้าสามารถเข้าถึงงานบริการของกระทรวงยุติธรรมได้อย่างรวดเร็ว ทั่วถึง และเป็นธรรม
เมื่อวันพฤหัสบดีที่ ๗ กันยายน ๒๕๖๐ เวลา ๑๓.๓๐ น.
นายธวัชชัย ไทยเขียว รองปลัดกระทรวงยุติธรรม
เป็นประธานการประชุมผังกระบวนงานที่ให้บริการประชาชนหรือผู้มีส่วนได้เสีย
เพื่อพัฒนาระบบสารสนเทศรองรับการให้บริการแก่ประชาชนให้เข้าสามารถเข้าถึงงานบริการ
ของกระทรวงยุติธรรมได้อย่างรวดเร็ว ทั่วถึง และเป็นธรรม
โดยมีข้าราชการ เจ้าหน้าที่ สํานักงานปลัดกระทรวงยุติธรรม
และผู้แทนจากส่วนราชการในสังกัดกระทรวงยุติธรรม พร้อมด้วยผู้ที่เกี่ยวข้อง เข้าร่วมฯ
ณ ห้องประชุมกระทรวงยุติธรรม ๒ ชั้น ๘
อาคารราชบุรีดิเรกฤทธิ์ ศูนย์ราชการเฉลิมพระเกียรติฯ
โอกาสนี้ รองปลัดกระทรวงยุติธรรม ได้มอบหมายให้ทุกหน่วยงาน
จัดทําคําอธิบายผังกระบวนงานเพื่อพัฒนาเป็นระบบสารสนเทศรองรับการให้บริการแก่ประชาชน
ผ่านทางระบบอินเทอร์เน็ต และแอฟพลิเคชั่นบนโทรศัพท์เคลื่อนที่ หน่วยงานละไม่น้อยกว่า ๒ กระบวนงาน
พร้อมทั้งให้ทุกส่วนราชการในสังกัดกระทรวงยุติธรรมจัดทํากระบวนงานรับเรื่องราวร้องทุกข์จากประชาชน
โดยสามารถให้บริการแก่ประชาชนได้จริง ภายในไตรมาสที่ ๑ ของปีงบประมาณ พ.ศ ๒๕๖๑
รัฐบาลไทย-ข่าวทำเนียบรัฐบาล-รมว.พม. กำชับ จนท.เร่งช่วยเหลือชายชราวัย 62 ปี พิการทางสายตา อาศัยเพียงลำพังในบ้านสภาพเก่าทรุดโทรม ถูกลูกทอดทิ้งไปไม่เคยกลับมาเหลียวแล ที่ จ.อุตรดิตถ์
วันพฤหัสบดีที่ 10 สิงหาคม 2560
รมว.พม. กําชับ จนท.เร่งช่วยเหลือชายชราวัย 62 ปี พิการทางสายตา อาศัยเพียงลําพังในบ้านสภาพเก่าทรุดโทรม ถูกลูกทอดทิ้งไปไม่เคยกลับมาเหลียวแล ที่ จ.อุตรดิตถ์
รมว.พม. กําชับ จนท.เร่งช่วยเหลือชายชราวัย 62 ปี พิการทางสายตา อาศัยเพียงลําพังในบ้านสภาพเก่าทรุดโทรม ถูกลูกทอดทิ้งไปไม่เคยกลับมาเหลียวแล ที่ จ.อุตรดิตถ์ และช่วยเหลือหญิงชราวัย 63 ปี ป่วยหลายโรครุมเร้า อาศัยเพียงลําพังในบ้านสภาพเก่าทรุดโทรม ที่ จ.ราชบุรี
วันนี้ (9 ส.ค. 60) เวลา 08.00 น. นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่าพลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานการประชุมศูนย์ปฏิบัติการกระทรวงการพัฒนาสังคมและความมั่นคงของมนุษย์ (ศปก.พม.) ครั้งที่ 688/2557-2560 เพื่อรับทราบปัญหาทางสังคมต่างๆ ที่เกิดขึ้นในแต่ละวัน และร่วมหาแนวทางการแก้ไขปัญหาและการป้องกันปัญหาดังกล่าว โดยมีผู้บริหารและผู้แทนจากหน่วยงานในกระทรวงฯ เข้าร่วมประชุม ณ ห้องประชุมชั้น 8 กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ
พลตํารวจเอก อดุลย์กล่าวว่า สําหรับกรณีชายชราวัย 62 ปี พิการทางสายตา เลือนรางจนแทบมองไม่เห็น อาศัยอยู่เพียงลําพังในบ้านไม้สภาพเก่าทรุดโทรมใกล้ผุพัง หลังคารั่วแทบไม่สามารถกันแดดกันฝนได้ ภรรยาเสียชีวิต ด้านลูกชายและลูกสาวทอดทิ้งไปไม่เคยกลับมาเหลียวแล อาศัยเพียงเบี้ยยังชีพผู้สูงอายุและคนพิการใช้ประทังชีวิต ที่อําเภอเมือง จังหวัดอุตรดิตถ์ และกรณีหญิงชราวัย 63 ปี ป่วยหลายโรครุมเร้า ทั้งโรคหัวใจ กระดูกทับเส้น เบาหวาน เส้นเลือดในสมองตีบ และเดินไม่ค่อยสะดวก อาศัยเพียงลําพังในโรงเรือนเก็บของเก่าสภาพทรุดโทรมกลางทุ่งนา ไม่มีประตูและหน้าต่าง อาศัยเพื่อนบ้านแบ่งอาหารให้กินประทังชีวิต ที่อําเภอเมือง จังหวัดราชบุรี นั้น ตนได้กําชับให้พัฒนาสังคมและความมั่นคงของมนุษย์ (พมจ.) ทั้ง 2 จังหวัด ได้แก่ พมจ.อุตรดิตถ์ และ พมจ.ราชบุรี พร้อมหน่วยงาน ที่เกี่ยวข้องในพื้นที่ เร่งลงพื้นที่เพื่อตรวจสอบข้อเท็จจริงและให้การช่วยเหลือในเบื้องต้นตามภารกิจด้านผู้สูงอายุและ คนพิการของกระทรวง พม. พร้อมมอบสิ่งของเครื่องใช้ที่จําเป็น และประสานหน่วยงานที่เกี่ยวข้องในพื้นที่ช่วยเหลือดูแลในเรื่องการรักษาพยาบาลอาการป่วยของชายชราและหญิงชราดังกล่าวอย่างต่อเนื่องในระยะยาว รวมทั้งการปรับปรุงสภาพที่อยู่อาศัยให้มีความมั่นคง แข็งแรง และถูกสุขลักษณะ นอกจากนี้ ให้คําปรึกษาแนะนําในเรื่องสวัสดิการสังคม เพื่อขอรับสิทธิตามกฎหมายและตามความเหมาะสม พร้อมร่วมกันหาแนวทางการช่วยเหลือดูแลในระยะยาวต่อไป
รัฐบาลไทย-ข่าวทำเนียบรัฐบาล-ขสมก. พร้อมให้บริการผู้ถือบัตรสวัสดิการของรัฐ นำระบบ E- Ticket มาใช้เริ่ม 1 ต.ค.นี้
วันศุกร์ที่ 22 กันยายน 2560
ขสมก. พร้อมให้บริการผู้ถือบัตรสวัสดิการของรัฐ นําระบบ E- Ticket มาใช้เริ่ม 1 ต.ค.นี้
องค์การขนส่งมวลชนกรุงเทพนําระบบ E-Ticket มาให้บริการประชาชนผู้ถือบัตรสวัสดิการของรัฐหรือบัตรผู้มีรายได้น้อย เพื่ออํานวยความสะดวกในการเดินทางด้วยรถโดยสารประจําทางของ ขสมก. เสมือนใช้บริการรถเมล์ฟรีในเขต กทม. และปริมณฑล 800 คัน ตั้งแต่วันที่ 1 ต.ค.2560
นายประยูร ช่วยแก้ว รองผู้อํานวยการฝ่ายการเดินรถองค์การ รักษาการแทน ผู้อํานวยการ ขสมก.เปิดเผยว่า ตามที่รัฐบาลได้ประกาศใช้บัตรสวัสดิการของรัฐ หรือบัตรผู้มีรายได้น้อย ในวันที่ 1 ตุลาคม 2560 โดยได้มอบบัตรดังกล่าวให้กับประชาชนที่ได้ไปขึ้นทะเบียนผู้มีรายได้น้อยกับกระทรวงการคลังเพื่อแสดงตัวในการใช้บริการสาธารณูปโภคขั้นพื้นฐานฟรี ตามวงเงินที่รัฐบาลกําหนด ได้แก่ค่าน้ําประปา ค่าไฟฟ้า ค่าเดินทางด้วยรถโดยสารประจําทาง ขสมก. และค่ารถไฟฟ้า ของ ขสมก.ได้เตรียมความพร้อมในการให้บริการประชาชน โดยมีแผนติดตั้งระบบบัตรโดยสารอิเล็กทรอนิกส์ (E-Ticket) บนรถโดยสารธรรมดาของ ขสมก.จํานวน 800 คัน
สําหรับการเริ่มต้นให้บริการในวันที่ 1 ตุลาคมที่จะถึงนี้ ขสมก. ได้ติดตั้งเครื่องอ่านบัตรโดยสารอิเล็กทรอนิกส์ (E-Ticket)บนรถโดยสารธรรมดา 200 คัน และจะทยอยติดตั้งให้ครบ 800 คัน เพื่อให้สามารถรองรับการใช้บริการของประชาชนผู้ถือบัตรสวัสดิการดังกล่าวให้ได้รับความสะดวกในการเดินทางด้วยรถโดยสารของ ขสมก.ครอบคลุมทุกพื้นที่ทั้งในเขตกรุงเทพมหานครและปริมณฑล โดยผู้ถือบัตรสวัสดิการฯ จะต้องนําบัตรมาแตะที่เครื่องอ่านบัตรในขณะที่ขึ้นและลงรถโดยสาร เป็นการตัดค่าโดยสารอย่างอัตโนมัติ ซึ่งรถโดยสารทั้ง 800 คัน จะติดสติ๊กเกอร์สีเขียวข้อความ “รถคันนี้ใช้ระบบเก็บเงินอัตโนมัติ” แทนที่ข้อความ “รถเมล์ฟรีจากภาษีประชาชน” ที่กระจกด้านหน้า ด้านข้าง และด้านหลังรถโดยสารในช่วงสองปีแรกที่องค์การนําระบบบัตรโดยสารอิเล็กทรอนิกส์ (E-Ticket)มาใช้บนรถโดยสาร พนักงานเก็บค่าโดยสารยังคงปฎิบัติหน้าที่บนรถทําหน้าที่แนะนําวิธีการใช้งานระบบใหม่ เพื่อให้ผู้ใช้บริการได้มีโอกาสเรียนรู้และปรับตัวและเมื่อการใช้งานระบบ E-Ticket บนรถโดยสารเป็นไปอย่างเต็มรูปแบบ องค์การมีแผนดําเนินโครงการเกษียณอายุก่อนกําหนด เปิดโอกาสให้พนักงานเข้าร่วมโครงการได้ตามความสมัครใจโดยจะใช้ระบบค่าตอบแทน เป็นสิ่งจูงใจพนักงานให้เข้าร่วมโครงการ
สําหรับแผนบริหารจัดการบุคลากรด้านเดินรถ เพื่อรองรับการใช้ระบบ E-Ticket องค์การได้ดําเนินการในหลายรูปแบบ ดังนี้
1. ดําเนินโครงการฝึกขับรถโดยสาร สําหรับพนักงานเก็บค่าโดยสาร ที่ประสงค์จะปรับเปลี่ยนหน้าที่เป็นพนักงานขับรถ ตั้งแต่เดือนตุลาคม 2559 จนถึงปัจจุบัน มีพนักงานเก็บค่าโดยสารที่ผ่านการอบรม และได้รับใบอนุญาตการขับรถ ได้ปรับเปลี่ยนหน้าที่แล้วจํานวน 240 คน โดยในแต่ละปีมีพนักงานขับรถครบวาระเกษียณอายุการทํางานปีละประมาณ 200 คน พนักงานเก็บค่าโดยสารเกษียณอายุปีละประมาณ 150 คน
2. ส่งเสริมพนักงานที่มีความรู้ความสามารถ ในการสอบเลื่อนตําแหน่งเป็นพนักงานประจําสํานักงาน เพื่อทดแทนพนักงานที่ครบวาระเกษียณอายุราชการปีละประมาณ 500 - 600 คน ซึ่งในการจัดหาพนักงานทดแทน ผู้เกษียณอายุแต่ละครั้ง องค์การได้เปิดโอกาสให้สหภาพแรงงานรัฐวิสาหกิจ ขสมก. มีส่วนร่วมเป็นคณะกรรมการพิจารณาคัดเลือกด้วย
3. โครงการจ้างเหมาพนักงานขับรถที่เกษียณอายุการทํางาน ซึ่งมีอายุไม่เกิน 65 ปี มาเป็นพนักงานขับรถทดแทนอัตรากําลังที่ขาดจากการดําเนินงานดังกล่าวข้างต้น ทําให้องค์การสามารถปรับลดอัตรากําลังพนักงานได้เป็นไปตามเป้าหมาย อีกทั้ง ยังสามารถลดค่าใช้จ่ายด้านสวัสดิการของพนักงานอีกด้วย
รัฐบาลไทย-ข่าวทำเนียบรัฐบาล-มท. เดินหน้าปลูกจิตสำนึก จริยธรรมและคุณธรรมให้กับบุคลากรกระทรวงมหาดไทย โดยยึดหลักกฎหมายประกอบหลักความเป็นธรรม
วันพฤหัสบดีที่ 22 กุมภาพันธ์ 2561
มท. เดินหน้าปลูกจิตสํานึก จริยธรรมและคุณธรรมให้กับบุคลากรกระทรวงมหาดไทย โดยยึดหลักกฎหมายประกอบหลักความเป็นธรรม
มท. เดินหน้าปลูกจิตสํานึก จริยธรรมและคุณธรรมให้กับบุคลากรกระทรวงมหาดไทย โดยยึดหลักกฎหมายประกอบหลักความเป็นธรรม
วันนี้ (22 ก.พ. 2561) เวลา 09.00 น. นายศุภชัย เอี่ยมสุวรรณ รองปลัดกระทรวงมหาดไทย เป็นประธานในพิธีเปิดการอบรม “โครงการปลูกจิตสํานึก จริยธรรมและคุณธรรมให้กับบุคลากรภาครัฐ กระทรวงมหาดไทย เพื่อการมีส่วนร่วมกับทุกภาคส่วนในการป้องกันและปราบปรามการทุจริต” ณ ห้องเมย์แฟร์บอลรูม ซี ชั้น 11 โรงแรม เดอะ เบอร์เคลี่ย์ ประตูน้ํา เขตราชเทวี กรุงเทพมหานคร จัดโดยสํานักงานปลัดกระทรวงมหาดไทย ในระหว่างวันที่ 22-23 กุมภาพันธ์ 2561 มีผู้เข้าร่วมการอบรมประมาณ 150 คน ประกอบไปด้วย ข้าราชการสังกัดสํานักงานจังหวัด หน่วยงานระดับกรม รัฐวิสาหกิจ และหน่วยงานในสังกัดสํานักงานกระทรวงมหาดไทย
รองปลัดกระทรวงมหาดไทย ได้กล่าวต้อนรับผู้เข้ารับการฝึกอบรม พร้อมแสดงความชื่นชมต่อการจัดโครงการดังกล่าว เนื่องจากเห็นว่าเป็นโอกาสอันดีต่อบุคลากรทุกหน่วยงานในสังกัดกระทรวงมหาดไทย ที่จะได้เรียนรู้การปฏิบัติหน้าที่อย่างถูกต้องตามรัฐธรรมนูญแห่งราชอาณาจักรไทย พุทธศักราช 2560 โดยเฉพาะอย่างยิ่งมาตรา 63 ที่กําหนดให้รัฐต้องส่งเสริม สนับสนุน และให้ความรู้ถึงอันตรายที่เกิดจากการทุจริตและประพฤติมิชอบทั้งในภาครัฐและเอกชน ตลอดจนจัดให้มีมาตรการและกลไกที่มีประสิทธิภาพ เพื่อป้องกันและขจัดการทุจริตและประพฤติมิชอบ และให้เกิดความสอดคล้องกับยุทธศาสตร์ว่าด้วยการป้องกันและปราบปรามการทุจริต ระยะที่ 3 (พ.ศ. 2560-2564) ซึ่งกําหนดวิสัยทัศน์ให้ประเทศไทยมุ่งสู่การเป็นประเทศที่มีมาตรฐานทางคุณธรรมจริยธรรม อันเป็นสังคมมิติใหม่ในการพิทักษ์รักษาผลประโยชน์ของชาติ
จากนั้น รองปลัดกระทรวงมหาดไทย ได้บรรยายพิเศษ เรื่อง “จริยธรรมและคุณธรรมกับการมีส่วนร่วมในการป้องกันและปราบปรามการทุจริต” มีใจความสําคัญตอนหนึ่งว่า ข้าราชการจะต้องรู้จักวางตัวให้เหมาะสมกับหน้าที่ ไม่ประพฤติตนให้ต่ําหรือสูงเกินไป และจะต้องเป็นที่พึ่งของประชาชนได้ทุกเมื่อ ทั้งนี้ นับตั้งแต่วันที่ทุกท่านติดตราสิงห์ที่คอปกเสื้อข้าราชการครั้งแรก จิตวิญญาณของท่านก็ยึดโยงเข้ากับประชาชนแล้ว ฉะนั้น จึงขอให้ปฏิบัติหน้าที่ด้วยความเสียสละ ซื่อสัตย์สุจริต ทําให้เต็มที่ และทําด้วยความเป็นธรรม โดยพึงระลึกไว้อยู่เสมอว่าเราทํางานเพื่อชาติบ้านเมือง เพื่อประชาชน การละเว้นการปฏิบัติหน้าที่แม้แต่เพียงเรื่องเล็กน้อยก็อาจนําไปสู่ความไม่เป็นธรรมในสังคมได้ จึงอยากขอให้ตระหนักเรื่องนี้ไว้ให้มาก และต้องประพฤติปฏิบัติตนเป็นแบบอย่างที่ดีของประชาชนให้สมกับการเป็นข้าราชการในยุค 4.0 เพราะข้าราชการคือกลไกสําคัญของประเทศไทย และช่วยเสริมสร้างสังคมของเราให้ดีขึ้นได้ พร้อมเน้นย้ําการปฏิบัติหน้าที่ภายใต้หลักกฎหมายประกอบหลักความเป็นธรรม
ทั้งนี้ การอบรมดังกล่าวมีเป้าหมายเพื่อพัฒนาสมรรถนะของบุคลากรในสังกัดกระทรวงมหาดไทย ในการป้องกันและปราบปรามการทุจริต สามารถแก้ไขปัญหาการทุจริตให้เป็นระบบอย่างต่อเนื่อง และมีประสิทธิภาพ อันจะช่วยเพิ่มพูนศักยภาพในการทํางานของบุคลากรให้มีองค์ความรู้ด้านการป้องกัน และปราบปรามการทุจริตประพฤติมิชอบในวงราชการ และในระดับภาครัฐ เพื่อให้พร้อมในการทํางานบนหลักความโปร่งใส ตรวจสอบได้ และสร้างสมรรถนะในการทํางานร่วมกัน เพื่อป้องกันการทุจริตในระบบราชการ ตลอดจนเป็นกลไกขับเคลื่อนองค์กรให้ใสสะอาดต่อไป.
ครั้งที่ 37/2561
กองสารนิเทศ สํานักงานปลัดกระทรวงมหาดไทย
โทร 0-22224131-2
รัฐบาลไทย-ข่าวทำเนียบรัฐบาล-กิจกรรม
วันอังคารที่ 17 กันยายน 2562
กิจกรรม
นายถาวร เสนเนียม รัฐมนตรีช่วยว่าการกระทรวงคมนาคม เปิดกิจกรรม "กางปีกเปิดโลกการบินให้น้อง กับกรมท่าอากาศยาน" ครั้งที่ 1
นายถาวร เสนเนียม รัฐมนตรีช่วยว่าการกระทรวงคมนาคม เป็นประธานเปิดกิจกรรม "กางปีกเปิดโลกการบินให้น้อง กับกรมท่าอากาศยาน" ครั้งที่ 1 ในวันที่ 16 กันยายน 2562 ณ โรงเรียนวิเชียรมาตุ จังหวัดตรัง โดยมี นายเจือ ราชสีห์ ผู้ช่วยเลขานุการรัฐมนตรีว่าการกระทรวงคมนาคม นายสาทิตย์ วงศ์หนองเตย นายสุรัฐชา โล่สถาพรพิพิธ สมาชิกสภาผู้แทนราษฎรจังหวัดตรัง นายสมเกียรติ มณีสถิตย์ รองอธิบดีกรมท่าอากาศยาน นายไพบูลย์ โอมาก รองผู้ว่าราชการจังหวัดตรัง ผู้บริหารกรมท่าอากาศยาน หน่วยงานสังกัดกระทรวงคมนาคมในจังหวัดตรัง ผู้แทนสถาบันการบินพลเรือน บริษัท วิทยุการบินแห่งประเทศไทย จํากัด บริษัท การบินไทย จํากัด (มกาชน) สายการบินไทยแอร์เอเชีย ไทยไลอ้อนแอร์ นกแอร์ และนักเรียนจากโรงเรียนในพื้นที่จังหวัดตรัง 6 แห่ง จํานวน 160 คน ร่วมพิธีเปิดและร่วมกิจกรรม
นายถาวร เสนเนียม กล่าวว่า กรมท่าอากาศยาน (ทย.) เป็นหน่วยงานดูแลรับผิดชอบและให้บริการท่าอากาศยานภูมิภาค จํานวน 28 แห่ง ปัจจุบันท่าอากาศยานตรัง มีแผนพัฒนาท่าอากาศยานเพื่อรองรับปริมาณเที่ยวบินและผู้โดยสารที่มีอัตราเพิ่มสูงขึ้น อาทิ การปรับปรุงต่อเติมอาคารที่พักผู้โดยสารและก่อสร้างอาคารที่พักผู้โดยสารหลังใหม่ เพื่อให้รองรับผู้โดยสารได้ 3.4 ล้านคนต่อปี สร้างเสริมความแข็งแรงทางวิ่งสร้างทางขับและลานจอดอากาศยาน ให้สามารถรองรับอากาศยานแบบโบอิ้ง 737 ได้ 14 ลํา ในเวลาเดียวกัน เป็นต้น
กิจกรรม "กางปีกเปิดโลกการบินให้น้อง กับกรมท่าอากาศยาน" เป็นกิจกรรมที่ส่งเสริมประโยชน์ให้กับสังคม โดยให้ความรู้ด้านกิจการขนส่งทางอากาศแก่นักเรียนชั้นมัธยมศึกษาตอนต้นและตอนปลายของโรงเรียนในพื้นที่ใกล้เคียงท่าอากาศยานตรัง เพื่อเป็นแนวทางให้นักเรียนเลือกสาขาศึกษาในอนาคตและส่งเสริมกิจกรรมที่เป็นประโยชน์กับสังคมให้หน่วยงานและชุมชนอยู่ร่วมกันอย่างมีความสุขและยั่งยืน
ในโอกาสนี้ นายถาวร เสนเนียม ได้มอบอุปกรณ์การเรียนและอุปกรณ์กีฬาแก่โรงเรียนต่าง ๆ ที่เข้าร่วมกิจกรรม
รัฐบาลไทย-ข่าวทำเนียบรัฐบาล-ยกการ์ดไว้ อย่าให้ตก
วันอาทิตย์ที่ 17 พฤษภาคม 2563
ยกการ์ดไว้ อย่าให้ตก
ช่วงผ่อนคลายมาตรการ
เมื่อกลับถึงบ้าน ควรรีบอาบน้ําทันที
รัฐบาลไทย-ข่าวทำเนียบรัฐบาล-นโยบายพัฒนาทรัพยากรมนุษย์
วันพฤหัสบดีที่ 8 สิงหาคม 2562
นโยบายพัฒนาทรัพยากรมนุษย์
นายกรัฐมนตรีหวังสถานศึกษา-ครู-ผู้ปกครอง-นักเรียน ร่วมสร้างร่วมพัฒนาคนไทยในศตวรรษที่ 21 ให้ประเทศ
เมื่อวันพฤหัสบดีที่ 8 สิงหาคม 2562 เวลา 9.00 น. พลเอกประยุทธ์ จันทร์โอชา นายกรัฐมนตรี กล่าวในการประชุมชี้แจงนโยบายรัฐบาลต่อผู้บริหารระดับสูง เกี่ยวกับการพัฒนาทรัพยากรมนุษย์ ว่าเป็นนโยบายสําคัญของรัฐบาล โดยขอให้ 4 ฝ่ายทํางานร่วมกันอย่างเหนียวแน่นเพื่อสร้างคนไทยในศตวรรษที่ 21 ให้กับประเทศ โดยมีรัฐมนตรีว่าการกระทรวงศึกษาธิการ รัฐมนตรีช่วยว่าการกระทรวงศึกษาธิการ ตลอดจนคณะรัฐมนตรี เข้าร่วม ณ ห้องแกรนด์ ไดมอนด์ บอลรูม อิมแพ็คเมืองทองธานี
นายกรัฐมนตรี กล่าวตอนหนึ่งว่า การพัฒนาทรัพยากรมนุษย์เป็นสิ่งสําคัญ โดยสถานศึกษา ครู ผู้ปกครอง และนักเรียน ต้องสร้างความผูกพันกันอย่างเหนียวแน่น เพื่อมีส่วนร่วมสร้างเด็กและคนไทยร่วมกัน นอกจากในเรื่องของความรู้แล้ว ต้องเป็นผู้มีคุณธรรมจริยธรรม มีคุณลักษณะในศตวรรษที่ 21 และมีทักษะอาชีพในสาขาวิชาที่สอดคล้องกับการมีงานทํา และตรงตามความต้องการของสถานประกอบการ รวมทั้งไม่ละเลยที่จะให้โอกาสแก่ผู้ด้อยโอกาสหรือผู้ที่พ้นโทษแล้ว ให้มีอาชีพและมีงานทําด้วย
โดยสถานศึกษาต้องผลักดันให้เกิดหลักสูตรการเรียนรู้ ที่จะผลิตคนให้ทันกับความต้องการของประเทศ และคํานึงถึงตัวชี้วัดเพื่อการพัฒนา 31 ด้าน ส่วนครูเอง ต้องปรับวิธีสอน ให้เด็กสามารถแสดงความคิดเห็น แลกเปลี่ยนเรียนรู้ และทํากิจกรรมในชั้นเรียน ครูจะสอนแบบเดิมโดยยืนพูดหน้าชั้นเรียนตลอดคาบไม่ได้
ในส่วนของผู้ปกครอง ขอให้ดูแลเอาใจใส่ลูกหลานอย่างใกล้ชิด ให้ครอบครัวมีความอบอุ่น และให้เด็กมีความกระตือรือร้นต่อการเรียนรู้อยู่เสมอ และฝากไปถึงเด็กและเยาวชนด้วยว่า ขอให้มีความตั้งใจศึกษาเรียนรู้ เพื่อพัฒนาสติปัญญาของตนเอง ให้เป็นผู้มีความรู้ มีมารยาท และมีความกระตือรือร้นเรียนรู้ในสิ่งต่าง ๆ ที่จะเกิดประโยชน์ต่อตนเอง
อย่างไรก็ตาม คนไทยมีความคาดหวังต่อคณะรัฐมนตรีชุดนี้ว่า จะทําให้ประเทศไทยเดินหน้าไปได้อย่างไร เราจึงต้องทํางานให้ดี ทุกกระทรวงต้องดูแลข้าราชการและร่วมกันทํางานให้มีประสิทธิภาพ ทั้งการวางเป้าหมายการทํางาน การสรรหาคนทํางานให้เพียงพอ โดยเฉพาะบุคลากรด้านการศึกษา ควรแบ่งการคัดเลือกออกเป็น 2 กลุ่ม คือ กลุ่มบุคลากรทั่วไป กับบุคลากรที่มีความรู้เฉพาะสาขาวิชาชีพ อาทิ นักวิจัย นักพัฒนา เป็นต้น เพื่อเติมคนเข้าสู่ระบบการทํางานอย่างเพียงพอ และขับเคลื่อนงานตามแนวทางและกรอบเวลาที่กําหนดไว้ได้
นวรัตน์ รามสูต: สรุป/เรียบเรียง
ขอบคุณภาพถ่าย ทําเนียบรัฐบาล
กลุ่มประชาสัมพันธ์ สร.ศธ.: รายงาน
รัฐบาลไทย-ข่าวทำเนียบรัฐบาล-รมว.พม. เชิดชูเกียรติ อพม. ดีเด่น ปี 62 พร้อมดึงเด็ก เยาวชน คลื่นลูกใหม่ ร่วมเป็นจิตอาสา
วันศุกร์ที่ 13 กันยายน 2562
รมว.พม. เชิดชูเกียรติ อพม. ดีเด่น ปี 62 พร้อมดึงเด็ก เยาวชน คลื่นลูกใหม่ ร่วมเป็นจิตอาสา
รมว.พม. เชิดชูเกียรติ อพม. ดีเด่น ปี 62 พร้อมดึงเด็ก เยาวชน คลื่นลูกใหม่ ร่วมเป็นจิตอาสา
วันนี้ (13 ก.ย.62) เวลา 10.00 น. ที่โรงแรมเซ็นทรา บายเซ็นทารา ศูนย์ราชการและคอนเวนชั่นเซ็นเตอร์ แจ้งวัฒนะ กรุงเทพมหานคร นายจุติ ไกรฤกษ์รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานเปิดโครงการรวมพลังและเชิดชูเกียรติอาสาสมัครพัฒนาสังคมและความมั่นคงของมนุษย์ (อพม.) โดยมี อพม. ดีเด่นและอพม. ดีเด่นพิเศษ จํานวน 84 คน ได้รับการยกย่องเชิดชูเกียรติ ประจําปี 2562
นายจุติ กล่าวว่า อาสาสมัครพัฒนาสังคมและความมั่นคงของมนุษย์ (อพม.) เป็นพลังสําคัญของกระทรวง พม. ในการให้ความช่วยเหลือดูแลประชาชนทุกกลุ่มเป้าหมายในทุกช่วงวัยที่ประสบปัญหาทางสังคมในพื้นที่ทั่วประเทศ ปัจจุบัน มี อพม. ทั่วประเทศเพียง 98,125 คน ในการช่วยเหลือดูแลประชาชนทั่วประเทศ ประมาณ 70 ล้านคน ซึ่งภาระงานด้านสังคม มีเป็นจํานวนมากและมีความซับซ้อนเพิ่มมากขึ้น ส่งผลให้การปฏิบัติงานของ อพม. ของกระทรวง พม. จําเป็นต้องปรับตัวให้สอดคล้องกับสถานการณ์ทั้งปัจจุบันและอนาคตที่มีการเปลี่ยนแปลงตลอดเวลา ด้วยการทํางานเชิงรุกและเชิงรับ การเสริมพลัง อพม. ให้มีศักยภาพในระดับสากล รวมถึงการส่งเสริมให้สภาเด็กและเยาวชนมีจิตอาสาเข้ามาเป็น อพม. ซึ่งเป็นคลื่นลูกใหม่และเป็นกําลังสําคัญในการพัฒนาประเทศในอนาคต
นายจุติ กล่าวต่อไปว่า การปฏิบัติงานของ อพม. เป็นการทํางานจิตอาสาเพื่อช่วยเหลือดูแลประชาชนอย่างแท้จริง โดยไม่หวังผลตอบแทน กระทรวง พม. จึงได้ให้ความสําคัญ ด้วยการยกย่อง เชิดชูเกียรติ อพม. ให้เป็นที่ประจักษ์แก่สังคม จึงได้ดําเนินโครงการรวมพลังและเชิดชูเกียรติอาสาสมัครพัฒนาสังคมและความมั่นคงของมนุษย์ มาตั้งแต่ปี 2556 – 2561 จนกระทั่ง มี อพม. ที่ได้รับการยกย่อง เชิดชูเกียรติแล้วเป็นจํานวนทั้งสิ้น 491 คน สําหรับปี 2562 คณะกรรมการส่งเสริม งานอาสาสมัครพัฒนาสังคมและความมั่นคงของมนุษย์ได้พิจารณาคัดเลือก อพม.ดีเด่นและดีเด่นพิเศษ รวมทั้งสิ้นจํานวน 84 คน ประกอบด้วย 1) อพม. ดีเด่นพิเศษ รับโล่ประกาศเกียรติคุณและเข็มเชิดชูเกียรติ จํานวน 11 คน อาทิ 1.1) นางสาวดวงกมล สวลีตีเมืองซ้าย ดําเนินกิจกรรมกีฬาเฝ้าระวังปัญหายาเสพติด เด็กติดเกมส์ในชุมชน จัดตั้งชมรมผู้สูงอายุในชุมชน รวมถึงการนําผู้พ้นโทษในชุมชนเข้าร่วมกิจกรรม Home Coming ลดช่องว่างระหว่างผู้พ้นโทษกับคนในสังคม 1.2) นายสมพงษ์ พงษ์พัว บุกเบิกการจัดตั้งศูนย์สงเคราะห์ประจําหมู่บ้านหนองกระออม ในตําบลทุ่งกระบ่ํา เป็นแห่งแรก เพื่อดูแลผู้สูงอายุในหมู่บ้าน และ 1.3) นางเครือวัลย์ มีแต้ม ฉายาผู้ประสานสิบทิศ ช่วยเหลือครอบครัวผู้พิการ ผู้ด้อยโอกาส รวมถึงผู้ที่ได้รับผลกระทบจากเหตุการณ์ความไม่สงบในสามจังหวัดชายแดนภาคใต้ เป็นต้น 2) อพม.ดีเด่นพิเศษชมเชย รับประกาศเกียรติคุณ จํานวน 3 คน และ 3) อพม. ดีเด่น รับประกาศเกียรติคุณ จํานวน 70 คน
"กระทรวง พม. ขอแสดงความยินดีและยกย่อง เชิดชูเกียรติ อพม. ทุกท่าน นับเป็นผู้เสียสละกําลังกาย กําลังใจกําลังความคิด และเวลา ด้วยการอุทิศตนทํางานเพื่ออํานวยประโยชน์สุขต่อสังคมและประเทศชาติ โดยไม่หวังสิ่งตอบแทน และพร้อมเป็นเครือข่ายสนับสนุนงานที่สําคัญในการขับเคลื่อนงานด้านการจัดสวัสดิการและพัฒนาสังคม เป็นการลดความเหลื่อมล้ํา มุ่งสู่สังคมที่เป็นธรรม เพื่อเป้าหมายคนมีคุณภาพชีวิตที่ดีอย่างยั่งยืน ตลอดจนเป็นพลังที่ยิ่งใหญ่ในการพัฒนาประเทศที่เข้มแข็งอย่างยั่งยืนต่อไป” นายจุติ กล่าวในตอนท้าย